मंत्रिमंडल में डीएमके के लिए 2 सीटें रिक्त : प्रधानमंत्री  
प्रधानमंत्री मनमोहन सिंह ने मंत्रिपरिषद का विस्तार करने के बाद कहा कि संप्रग सरकार की सहयोगी डीएमके पार्टी के लिए मंत्रिमंडल में दो स्थान रिक्त हैं।
प्रधानमंत्री मनमोहन सिंह ने मंगलवार को अपनी मंत्रिपरिषद का विस्तार करने के बाद कहा कि संयुक्त प्रगतिशील गठबंधन (संप्रग) सरकार की सहयोगी द्रविड़ मुनेत्र कड़गम (डीएमके) पार्टी के लिए मंत्रिमंडल में दो स्थान रिक्त रखा गया है। उन्होंने उम्मीद जताई कि डीएमके दो नामों को शीघ्र सूचित कर देगी।  केंद्रीय मंत्रियों के शपथ ग्रहण समारोह के बाद मनमोहन सिंह ने कहा, "हमने मंत्रिमंडल में दो जगहें डीएमके लिए रिक्त छोड़ी हैं। मुझे उम्मीद है कि पार्टी अपने निर्णय के बारे में शीघ्र सूचित करेगी।"  प्रधानमंत्री से कांग्रेस और डीएमके के सम्बंधों एवं पार्टी के मंत्रियों के खिलाफ लगे भ्रष्टाचार के आरोपों के बारे में पूछे जाने पर उन्होंने कहा, "यह गठबंधन धर्म का हिस्सा है।"  मनमोहन सिंह ने यह भी कहा कि 'वर्ष 2014 के चुनावों से पहले मंत्रिमंडल में यह अंतिम फेरबदल है।'  उल्लेखनीय है कि मंगलवार को हुए मंत्रिपरिषद विस्तार में 11 केंद्रीय मंत्रियों ने पद एवं गोपनीयता की शपथ ली। इनमें आठ नए चेहरों को शामिल किया गया है।